Diari Oficial de la Generalitat Valenciana


Sumari del DOGV 6072, del 05-08-2009 (2009/9252)

ORDE de 29 de juliol de 2009, de la Conselleria d'Educació, per la qual es resolen els expedients d'incorporació, renovació i pròrroga dels convenis i concerts educatius d'Educació Infantil, Educació Especial, Educació Primària, Educació Secundària Obligatòria, Batxillerat i Cicles Formatius.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6072

Data del DOGV
:   05-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9252


Data del document
:   29-07-2009

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * ensenyament secundari
    * educació preescolar
    * ensenyament privat
    * centre d'ensenyament
    * ensenyament primari
    * educació especial
    * ensenyament professional

ORDE de 29 de juliol de 2009, de la Conselleria d'Educació, per la qual es resolen els expedients d'incorporació, renovació i pròrroga dels convenis i concerts educatius d'Educació Infantil, Educació Especial, Educació Primària, Educació Secundària Obligatòria, Batxillerat i Cicles Formatius. [2009/9252]
Els expedients sobre incorporació, renovació i pròrroga dels convenis i concerts educatius, han sigut incoats d'ofici o a instància dels titulars dels centres docents, segons el que establix el Reial Decret 2377/85, de 18 de desembre, pel qual s'aprova el Reglament de Normes Bàsiques sobre Concerts Educatius (BOE núm. 310 de 27.12.1985) i l'Orde de 26 de desembre de 2008, de la Conselleria d'Educació, per la qual s'establix el procediment que han de seguir els centres docents de la Comunitat Valenciana per a sol·licitar l'accés al règim de convenis o concerts educatius, o convenis o concerts singulars, la seua renovació, la seua pròrroga, o la modificació d'estos, i s'aproven els models de documents administratius en què s'han de formalitzar els convenis o concerts esmentats.(DOCV núm. 5927, de 07.01.2009).
S'han previst les consignacions pressupostàries existents en les línies de subvenció, incloses en els vigents pressupostos de la Generalitat, per al finançament amb fons públics de les ensenyances que s'han d'impartir en els centres docents acollits al règim de convenis i concerts educatius.
En les direccions territorials d'Educació s'han tramitat els expedients de sol·licitud. La Inspecció Educativa i els directors territorials d'Educació han emés els informes preceptius, així com les comissions territorials de concerts, en l'àmbit de les seues competències.
La Direcció General d'Ordenació i Centres Docents després, si és el cas, de l'audiència prèvia a les persones interessades, ha elevat la proposta corresponent.
De conformitat amb la Llei Orgànica 8/1985, de 3 de juliol, Reguladora del Dret a l'Educació (BOE núm. 159, de 04.07.1985); la Llei Orgànica 2/2006, de 3 de maig, d'Educació (BOE núm. 106, de 04.05.2006); el Reial Decret 2377/1985, de 18 de desembre, modificat pel Reial Decret 139/1989, de 10 de febrer (BOE núm. 36, de 11.02.1989); el Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, de 3 de maig, d'Educació (BOE núm. 167, de 14.07.2006), i l'Orde de 26 de desembre de 2008, de la Conselleria d'Educació.
Per tot això, vista la proposta del director general d'Ordenació i Centres Docents de data 29 de juliol de 2009 i de conformitat amb esta, d'acord amb el que preveu l'article 7 del Reial Decret 2377/1985, i en exercici de les atribucions conferides per l'article 28, de la Llei 5/1983, de 30 de desembre, del Consell,
ORDENE
Article 1. Resolució
Estimar o desestimar, segons allò que s'ha establit per a cada un dels centres especificats en l'annex de la present orde, les sol·licituds formulades pels titulars dels centres sobre les matèries següents:
1. Incorporació al règim de concerts educatius.
2. Renovació dels convenis o concerts educatius subscrits en el seu dia entre els centres i la conselleria competent en matèria educativa.
3. Pròrroga dels concerts educatius provisionals subscrits en el seu dia entre els centres i la conselleria competent en matèria educativa.
Tot això referit a les etapes o nivells, al nombre d'unitats esmentades i pels motius que s'indiquen en l'annex.
En l'annex, pel que fa a l'etapa de Batxillerat, es diferencien les unitats convencionals i les mixtes. S'entendrà per unitat mixta aquella que agrupe alumnat de més d'una modalitat de Batxillerat i que es podrà desenrotllar en les assignatures corresponents a cada modalitat.
Pel que fa a les unitats d'Educació Especial, Suport a la Integració, tant d'Educació Primària com d'Educació Secundària, es diferencien les unitats convencionals i les corresponents a mitja jornada.
En ambdós casos, el finançament d'estes unitats s'establix en els mòduls econòmics de distribució de fons públics per a sosteniment de centres concertats de la Llei de Pressupostos de la Generalitat.
Article 2. Vigència dels convenis o concerts
D'acord amb el que preveu l'article 17 de l'Orde de 26 de desembre de 2008, els convenis o concerts educatius que es formalitzen per aprovació de la present disposició, tindran una duració de quatre cursos acadèmics, a partir del curs 2009/2010.
En el cas de les unitats que es concerten amb caràcter provisional, i d'acord amb el que establix l'article 19 de l'Orde de 26 de desembre de 2008, la seua vigència serà exclusivament per al curs 2009/2010.
Article 3. Concerts de Formació Professional Inicial
Els concerts de les ensenyances postobligatòries de Formació Professional Inicial es regularan d'acord amb el que establix la disposició addicional tercera de l'Orde de 26 de desembre de 2008.
Les unitats per a les quals s'aprova el concert seran, per a cada centre i cicle, les que s'expressen en l'annex, sempre que després de la comprovació prèvia de la Inspecció Educativa, els grups s'hagen constituït d'acord amb el que establix l'orde mencionada.
Transitòriament, en el curs 2009/2010, els cicles formatius que es vegen afectats pel calendari d'implantació de la LOE, s'entendran concertats en el primer curs LOE i en el segon curs LOGSE.
Article 4. Concerts de Batxillerat
Els concerts de les ensenyances postobligatòries de Batxillerat es regularan d'acord amb el que establix la disposició addicional quarta de l'Orde de 26 de desembre de 2008.
Les unitats per a les quals s'aprova el concert seran, per a cada centre i curs, les que s'expressen en l'annex, sempre que després de la comprovació prèvia de la Inspecció Educativa, les unitats s'hagen constituït d'acord amb el que s'establix en l'orde mencionada.
Article 5. Acreditació prèvia a la firma del document administratiu
Els titulars dels centres privats beneficiaris d'una resolució totalment o parcialment estimatòria d'un expedient d'incorporació, renovació o pròrroga de convenis i concerts educatius, hauran d'acreditar, amb caràcter previ a la firma del corresponent document administratiu amb la Conselleria d'Educació, que continuen mantenint la titularitat del centre i que es troben al corrent de les seues obligacions tributàries i enfront de la Seguretat Social, d'acord amb el que establix l'article 9 de l'Orde de 26 de desembre de 2008. Així mateix, i per al cas que la representació de la titularitat del centre s'haja modificat, hauran d'aportar el corresponent poder de representació de la persona firmant del document administratiu.
Article 6. Documentació a aportar prèviament a la firma del document administratiu
La documentació a aportar serà la indicada en l'article 9 de l'Orde de 26 de desembre de 2008, exceptuant l'esmentada en els apartats 3.1, 3.2 i 3.3 del dit article, sempre que s'haja autoritzat la Conselleria d'Educació a obtindre les dites dades per via telemàtica en l'imprés de sol·licitud.
Article 7. Terminis de presentació de la documentació.
Si transcorre un mes des de la publicació de la present orde sense que la titularitat del centre haja presentat, sense causa justificada, la documentació que s'especifica en l'article nové de l'Orde de 26 de desembre de 2008, esta perdrà el dret a la subscripció del corresponent document administratiu de concert, sense perjuí que puga tornar a iniciar un nou expedient, en el temps i la forma establits, per a qualsevol altre curs acadèmic posterior.
Article 8. Terminis de formalització del document administratiu
Les incorporacions, renovacions i pròrrogues de convenis o concerts que es resolen per la present orde, hauran de formalitzar-se en els corresponents documents administratius, d'acord amb els models aprovats per l'Orde de 26 de desembre de 2008, en el mes següent a la publicació de la present orde en les dependències de la direcció territorial d'Educació corresponent. A este efecte, els directors territorials hauran de notificar a les persones interessades el dia i l'hora en què hagen de subscriure el document administratiu, que haurà de ser firmat pel director territorial d'Educació corresponent, per delegació del conseller d'Educació, i el titular del centre docent o la persona que n'exercisca la representació legal, degudament acreditats.
Si el titular del centre docent, sense causa justificada, no subscriu el document administratiu dins del termini establit, perdrà el dret a subscriure'l.
Article 9. Control financer
Durant el mes de març de 2010 i per tal que la Direcció General d'Ordenació i Centres Docents efectue el control financer, d'acord amb el que s'establix en l'article 10 de l'Orde de 26 de desembre de 2008, els centres aportaran la documentació que es detalla en l'article.
Article 10. Inscripcions
Les resolucions dels expedients d'incorporació, renovació i pròrroga dels convenis i concerts educatius continguts en la present orde s'inscriuran en el Registre de Centres Docents de la Comunitat Valenciana.
Article 11. Entrada en vigor
La present disposició tindrà efectes des de la data en què es dicta; no obstant això, els seus efectes acadèmics s'entenen referits a l'inici del curs escolar 2009/2010.
Conformement al que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar, potestativament, un recurs de reposició o bé plantejar directament un recurs contenciós administratiu, atenent els terminis i davant dels òrgans que s'indiquen a continuació:
1. El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la publicació.
2. El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
València, 29 de juliol de 2009
El conseller d'Educació,
ALEJANDRO FONT DE MORA TURÓN